ຄວາມບາບຢູ່ໃນຄຣິດຕະຈັກ
ບົດຮຽນທີ 4 ສໍາລັບສະບາໂຕທີ 25 ເດືອນກໍລະກົດ, 2026
“ພວກເຈົ້າບໍ່ຮູ້ບໍວ່າ ຮ່າງກາຍຂອງພວກເຈົ້າເປັນວິຫານຂອງພຣະວິນຍານບໍຣິສຸດເຈົ້າ ອົງຊົງສະຖິດຢູ່ໃນພວກເຈົ້າ ຊຶ່ງພວກເຈົ້າໄດ້ຮັບຈາກພຣະເຈົ້າ ເຈົ້າທັງຫລາຍບໍ່ໄດ້ເປັນເຈົ້າຂອງຕົວເຈົ້າເອງ”
(1 ກຣທ 6:19, 20)


ອຈ ໂປໂລໃຊ້ເວລາໃນ 1 ໂກຣິນໂທ ບົດທີ 5-7 ຂອງຈົດໝາຍສະບາບທໍາອິດ ສົ່ງເຖິງຊາວໂກຣິນໂທ, ສ່ວນໃຫຍ່ແມ່ນພະຍາຍາມກໍາຈັດຄວາມບາບທີ່ຝັງເລິກໃນຄຣິດຕະຈັກທີ່ເມືອງໂກຣິນໂທ, ນັ້ນກໍ່ຄື ການຜິດສິນທໍາທາງເພດ.

ນອກຈາກຄວາມບາບນີ້ແລ້ວຍັງມີຄວາມບາບອື່ນໆເຊັ່ນ: ການກະທໍາຜິດ ແລະ ການສໍ້ໂກງ ທີ່ກະທໍາໃນໝູ່ພີ່ນ້ອງທີ່ມີຄວາມເຊື່ອ ເຊິ່ງຖືກນໍາຂຶ້ນສູ່ສານ

ອຈ ໂປໂລ ໃຊ້ພາສາທີ່ຊັດເຈນ ແລະ ຕົງໄປຕົງມາ, ບໍ່ພຽງແຕ່ຊີ້ໃຫ້ເຫັນເຖິງຄວາມບາບເທົ່ານັ້ນ, ແຕ່ຍັງສະເໜີແນວທາງແກ້ໄຂໃຫ້ ເພື່ອກໍາຈັດຄວາມບາບນັ້ນ ແລະ ປ້ອງກັນບໍ່ໃຫ້ຕົກຢູ່ໃນຄວາມບາບນັ້ນອີກ

ຄວາມບາບໃນຄຣິດຕະຈັກ
· ບາບທີ່ແຜ່ຫລາຍໂດຍທົ່ວໄປ
· ການກໍາຈັດຄວາມບາບ
· ການຈັດການກັບບັນຫາພາຍໃນ
ວິທີຫລີກລ້ຽງ
· ວິຫານແຫ່ງພຣະວິນຍານບໍຣິສຸດ
· ການມີເພດສໍາພັນທີ່ຖືກຕ້ອງ

ຄວາມບາບໃນຄຣິດຕະຈັກ
ບາບທີ່ແຜ່ຫລາຍໂດຍທົ່ວໄປ

“ແຕ່ເຖິງປານນັ້ນພວກເຈົ້າກໍ່ຍັງອວດຕົວຂຶ້ນ ແທນທີ່ຈະເປັນທຸກຮ້ອນໃຈ ແລະ ຄົນຢ່າງນັ້ນຄວນຖືກຂັບໄລ່ອອກຈາກພວກເຈົ້າໄປເສຍ?” (1 ກຣທ 5:2)
ໃນຄຣິດຕະຈັກໂກຣິນໂທ ມີ“ການຜິດສິນທໍາທາງເພດອັນໜັກໜ່ວງ” ເຊິ່ງຄົນຕ່າງຊາດຍັງບໍ່ຍອມຮັບ” (1 ກຣທ 5:1).
ການມີຄວາມສໍາພັນລະຫວ່າງພີ່ນ້ອງພາຍໃນສາຍເລືອດ ພາຍໃນຄຣິດຕະຈັກເປັນເລື່ອງທີ່ຮ້າຍແຮງຫລາຍ, ແຕ່ສະຖານະການຊໍ້າພັດຊົ່ວຮ້າຍລົງໄປຕື່ມອີກ, ເພາະແທນທີ່ຈະເກີດຄວາມລັງກຽດໃນທ່າມກາງສະມາຊິກ ແຕ່ພວກເຂົາຊໍ້າພັດພູມໃນທີ່ຍອມຮັບເອົາຄວາມບາບນີ້ (1 ກຣທ 5:2 NIV).
ຄຣິດຕະຈັກສ່ວນໃຫຍ່ປະກອບດ້ວຍຄົນຕ່າງຊາດ, ຈິດສໍານຶກຂອງພວກເຂົາເອງບອກພວກເຂົາວ່າ ບໍ່ຄວນຍອມຮັບການຮ່ວມປະເວນີລະຫວ່າງຍາດພີ່ນ້ອງ, ຍິ່ງໄປກວ່ານັ້ນ ຄວາມຮູ້ກ່ຽວກັບພຣະຄໍາພີຂອງພວກເຂົາກໍ່ຕອກຢໍ້າຄວາມຄິດນີ້ (ລບລວ 18:8).
ຖ້າວ່າພວກເຂົາຮູ້ຢ່າງຊັດເຈນແລ້ວວ່າ ການເຮັດແບບນີ້ແມ່ນຄວາມບາບ (1 ກຣທ 5:6)? ແລ້ວເປັນຫຍັງພວກເຂົາຈຶ່ງພູມໃຈ? ພວກເຂົາໄດ້ໂອ້ອວດວ່າຄຣິດຕະຈັກຂອງພວກເຂົານັ້ນຍອມຮັບຄວາມບາບຫລືບໍ່? …?

ການກໍາຈັດຄວາມບາບ
“ສ່ວນຄົນພາຍນອກນັ້ນແມ່ນພຣະເຈົ້າຈະຕັດສິນລົງໂທດ, ຈົ່ງກໍາຈັດຄົນຊົ່ວຊ້ານີ້ໃຫ້ອອກໄປຈາກພວກເຈົ້າເສຍ.” (1 ກຣທ 5:13)
ກໍລະນີການຮ່ວມປະເວນີລະຫວ່າງຍາດຕິພີ່ນ້ອງ “ກາຍເປັນທີ່ຮູ້ຈັກໄປທົ່ວແລ້ວ” (1 ກຣທ 5:1), ດັ່ງນັ້ນຕ້ອງມີການດໍາເນີນການຢ່າງເລັ່ງດ່ວນ ເພື່ອປ້ອງກັນຄວາມເສຍຫາຍຕໍ່ຊື່ສຽງຂອງຄຣິດຕະຈັກ, ແລ້ວຄວນໃຊ້ມາດຕະການອັນໃດລະ?

· ເພື່ອຕັດສິນວ່າຄົນນັ້ນ ມີຄວາມຜິດຫລືບໍ່? (1 ກຣທ 5:3)
· ຢ່າຄົບຫາສະມາຄົນກັບຄົນບາບ, ຫລື ແມ້ແຕ່ຮ່ວມຮັບປະທານອາຫານກັບພວກເຂົາ, ຕາບໃດທີ່ພວກເຂົາຍັງຢືນຍັນທີ່ຈະເປັນສະມາຊິກຂອງຄຣິດຕະຈັກ ແລະ ແຕ່ບໍ່ຍອມລະຖິ້ມບາບຂອງຕົນເອງ (1 ກຣທ 5:11)
· ເພື່ອຂັບໄລ່ຄົນບາບອອກໄປ ແລະ ມອບພວກເຂົາ ໃຫ້ແກ່ ຊາຕານ, ເພາະໂດຍການຖະໜຸຖະໜອມຄວາມບາບນີ້, ພວກເຂົາໄດ້ເລືອກທີ່ຈະຢູ່ພາຍໃຕ້ແອກຂອງຊາຕານໂດຍສະໝັກໃຈແລ້ວ (1 ກຣທ 5:2, 5, 13)
"ລະບຽບວິນັຍຂອງຄຣິສຕະຈັກ (ບໍ່ວ່າຄວາມຜິດບາບນັ້ນຈະຮ້າຍແຮງປານໃດກໍຕາມ) ຕ້ອງມີຈຸດປະສົງເພື່ອການໄຖ່ກູ້ສະເໝີ. ຄວາມຜິດຂອງບຸກຄົນນັ້ນຕ້ອງໄດ້ຮັບການຊີ້ແຈງໃຫ້ຈະແຈ້ງ ເພື່ອໃຫ້ເຂົາເຈົ້າສາມັກຮັບຮູ້, ກັບໃຈ, ແລະ 'ໄດ້ຮັບຄວາມພົ້ນໃນວັນຂອງອົງພຣະເຢຊູເຈົ້າ' (1 ໂກຣິນໂທ 5:5)."

ການຈັດການກັບບັນຫາພາຍໃນ
“ຖ້າຜູ້ໃດໃນພວກເຈົ້າເປັນຄວາມກັນ, ຈະກ້າໄປສູ້ຄວາມກັນຕໍ່ໜ້າຄົນທີ່ບໍ່ເຊື່ອພຣະເຈົ້າ ແລະ ບໍ່ແມ່ນຕໍ່ໜ້າໄພ່ພົນຂອງພຣະເຈົ້າບໍ?” (1 ກຣທ 6:1)
ຫລັງຈາກອະທິບາຍວິທີການແກ້ໄຂບາບໃນຄຣິດຕະຈັກແລ້ວ, ອຈ ໂປໂລ ຕໍາໜິພວກເຂົາທີ່ບໍ່ປະຕິບັດຕາມແນວທາງທີ່ຖືກຕ້ອງ ແລະ ປ່ອຍໃຫ້ຂໍ້ພິພາກສາໄປຢູ່ກັບສານຝ່າຍໂລກໃຫ້ຕັດສິນ (1 ກຣທ 6:1-6). ແລະ ອຈ ໂປໂລລົງເລິກໄປກວ່ານັ້ນ ໂດຍໂຈມຕີຮາກເຫງົ້າຂອງບັນຫາ.
ທໍາອິດ, ບໍ່ຄວນມີຄວາມຂັດແຍ່ງກັນລະຫວ່າງສະມາຊິກໃນຄຣິດຕະຈັກ (1 ກຣທ. 6:7) ແລະແນ່ນອນວ່າ ສະມາຊິກບໍ່ຄວນເຮັດຜິດ ຫລື ສໍ້ໂກງກັນ(1 ກຣທ 6:8).
ປະການທີສອງ ພີ່ນ້ອງຕ້ອງເຕັມໃຈທີ່ຈະໃຫ້ອະໄພໃນຄວາມຜິດພາດຂອງເຊິ່ງກັນແລະກັນ (1 ກຣທ 6:7).
ປະການທີສາມ, ຖ້າຫາກບໍ່ສາມາດຕົກລົງກັນໄດ້ລະຫວ່າງສະມາຊິກກັນເອງ, ຄຣິດຕະຈັກຕ້ອງຕັດສິນ ຫລື ໄກ່ເກ່ຍລະຫວ່າງພວກເຂົາ (1 ກຣທ 6:2).
ເວັ້ນໄວ້ແຕ່ຈະເປັນເລື່ອງທາງອາຍາ (ໂຣມມັນ 13:1-5), ສໍາລັບບັນຫາພາຍໃນຄຣິດຕະຈັກ ຄວນໄດ້ຮັບການແກ້ໄຂພາຍໃນຄຣິດຕະຈັກເອງ

EGW (Ye Shall Receive Power, December 18)
“"ມັນເປັນໜ້າທີ່ຂອງພວກເຮົາທີ່ຈະຕ້ອງຮູ້ເຖິງຄວາມບົກຜ່ອງ ແລະ ຄວາມຜິດບາບພິເສດຂອງຕົນເອງ, ເຊິ່ງເປັນສາເຫດທີ່ເຮັດໃຫ້ເກີດຄວາມມືດມົນ, ຄວາມອ່ອນແອທາງຝ່າຍຈິດວິນຍານ, ແລະ ທຳລາຍຄວາມຮັກທຳອິດຂອງພວກເຮົາໃຫ້ມອດໄປ. ມັນແມ່ນຄວາມລຸ່ມຫຼົງໃນໂລກນີ້ບໍ? ມັນແມ່ນຄວາມເຫັນແກ່ຕົວບໍ? ມັນແມ່ນຄວາມຮັກໃນກຽດຕິຍົດຂອງຕົນເອງບໍ? ມັນແມ່ນການຂະຫັຍບຂະຫຍາຍເພື່ອທີ່ຈະເປັນທີ່ໜຶ່ງບໍ? ມັນແມ່ນບາບຂອງຕັນຫາລາຄະທີ່ກຳລັງກຳເຣີບຢ່າງຮຸນແຮງບໍ? ມັນແມ່ນບາບຂອງພວກທີ່ປ່ຽນພຣະຄຸນຂອງພຣະເຈົ້າໃຫ້ເປັນຄວາມມົວເມົາໃນກາມມະລົມບໍ? ຫຼື ມັນແມ່ນການໃຊ້ພຣະພອນ, ໂອກາດ, ແລະ ອຳນາດພິເສດອັນຍິ່ງໃຫຍ່ໃນທາງທີ່ຜິດ ແລະ ໃນທາງເສື່ອມ ເສຍ, ໂດຍການອວດອ້າງວ່າຕົນມີສະຕິປັນຍາ ແລະ ຄວາມຮູ້ທາງສາສະໜາ, ໃນຂະນະທີ່ຊີວິດ ແລະ ອຸປະນິໄສພັດບໍ່ສອດຄ່ອງ ແລະ ຂາດຈໍຣິຍະທຳ? ບໍ່ວ່າສິ່ງນັ້ນຈະແມ່ນຫຍັງກໍຕາມທີ່ຖືກເອົາອົກເອົາໃຈ ແລະ ຟູມຟັກມາຈົນກາຍເປັນສິ່ງທີ່ເຂັ້ມແຂງ ແລະ ຄອບງຳ, ຈົ່ງພະຍາຍາມຢ່າງເດັດດ່ຽວທີ່ຈະເອົາຊະນະມັນ, ບໍ່ດັ່ງນັ້ນທ່ານຈະຕ້ອງພິນາດ.".”

ວິທີຫລີກລ້ຽງ
ວິຫານແຫ່ງພຣະວິນຍານບໍຣິສຸດ
“ພວກເຈົ້າບໍ່ຮູ້ບໍວ່າ ຮ່າງກາຍຂອງພວກເຈົ້າເປັນວິຫານຂອງພຣະວິນຍານບໍຣິສຸດເຈົ້າ ອົງຊົງສະຖິດຢູ່ໃນພວກເຈົ້າ ຊຶ່ງພວກເຈົ້າໄດ້ຮັບຈາກພຣະເຈົ້າ ເຈົ້າທັງຫລາຍບໍ່ໄດ້ເປັນເຈົ້າຂອງຕົວເຈົ້າເອງ”
(1 ກຣທ 6:19)
ຫລັງຈາກກ່າວເຖິງປະເດັນເລື່ອງການຟ້ອງຮ້ອງກັນເຖິງສາານແລ້ວ, ອຈ ໂປໂລ ກໍ່ກັບມາສູ່ຫົວຂໍ້ຫລັກ ນັ້ນກໍ່ຄື ການຜິດສິນທໍາທາງເພດໃນຄຣິດຕະຈັກ, ເປັນຫຍັງຈຶ່ງຜິດສິນທໍາແບບນີ້?
ຄຣິດສຕຽນແມ່ນຖືກຊົງຮຽກເອີ້ນໃຫ້ມີຊີວິດທີ່ບໍຣິສຸດ (1 ກຣທ 6:11), ແລະ ຄວາມບໍຣິສຸດນີ້ຄວນຈະລວມເຖິງການລະຖິ້ມບາບທຸກຢ່າງ. ແຕ່ມີບາງຄົນໂຕ້ຖຽງວ່າ ບາບຂອງພວກເຂົານັ້ນໄດ້ຮັບການອະໄພແລ້ວ ພວກເຂົາຈຶ່ງສາມາດທີ່ຈະເຮັດຫຍັງກໍ່ໄດ້ກັບຮ່າງກາຍຂອງພວກເຂົາຕາມໃຈ, ແຕ່ພຣະຄໍາພີກ່າວວ່າ ຮ່າງກາຍບໍ່ໄດ້ມີໄວ້ສໍາລັບການຜິດສິນທໍາທາງເພດ” (1 ກຣທ 6:12-13).
ເຫດຜົນຂອງລາວກໍ່ຄື: ຮ່າງກາຍຂອງພວກເຮົາເປັນສ່ວນໜຶ່ງຂອງພຣະຄຣິດ ບໍ່ສາມາດນໍາໄປຮວມກັບໂສເພນີ ຫລື ການລ່ວງປະເວນີໄດ້ (1 ກຣທ 6:15-18).
ສຸດທ້າຍແລ້ວ, ພວກເຮົາຕ້ອງໄດ້ຄໍານຶງເຖິງເລື່ອງນີ້ຢ່າງສໍາຄັນ, ນັ້ນກໍ່ຄື: ຮ່າງກາຍເປັນພຣະວິຫານຂອງພຣະເຈົ້າ, ພຣະວິນຍານບໍຣິສຸດ. ດັ່ງນັ້ນຮ່າງກາຍຈຶ່ງບໍ່ແມ່ນຊັບສິນຂອງພວກເຮົາເອງ ແຕ່ເປັນຂອງພຣະເຈົ້າ. (1 ກຣທ 6:19). ພຣະເຈົ້າຊົງໄຖ່ພວກເຮົາດ້ວຍພຣະໂລຫິດຂອງພຣະບຸດຂອງພຣະອົງ, ດັ່ງນັ້ນພວກເຮົາຈຶ່ງຕ້ອງຖວາຍກຽດແດ່ພຣະເຈົ້າທັງໃນຮ່າງກາຍ ແລະ ຈິດວິນຍານຂອງພວກເຮົາ (1 ກຣທ 6:20).

ການມີເພດສໍາພັນທີ່ຖືກຕ້ອງ
“ແຕ່ເພື່ອປ້ອງກັນຄວາມຖືກຕ້ອງ ຊາຍທຸກຄົນຄວນມີເມຍເປັນຂອງຕົນ ແລະ ຍິງທຸກຄົນກໍ່ຄວນມີຜົວຂອງຕົນ.” (1 ກຣທ 7:2)
ໂດຍການຕອບຄໍາຖາມບາງຂໍ້ທີ່ຄຣິດຕະຈັກໃນໂກຣິນໂທນັ້ນໄດ້ຕັ້ງຂຶ້ນ, ອຈ ໂປໂລ ຊ່ວຍໃຫ້ພວກເຮົາເຂົ້າໃຈວ່າ ພວກເຮົາຄວນຈະຫລີກລ້ຽງການຜິດສິນທໍາໄດ້ແນວໃດ(1 ກຣທ 7:1).
ໂດຍພື້ນຖານແລ້ວ; ຄົນທີ່ແຕ່ງງານແລ້ວ ຄວນມີເພດສໍາພັນກັບຄູ່ຄອງທີ່ຖືກຕ້ອງຕາມກົດໝາຍກັບຄູ່ສົມຣົດຂອງຕົນເອງ. ສ່ວນຄົນທີ່ໂສດບໍ່ຄວນມີເພດສໍາພັນກັບຄົນອື່ນ ຈົນກວ່າຈະແຕ່ງງານ
ຄູ່ສົມລົດບໍ່ຄວນປະຕິເສດການມີເພດສໍາພັນ ເພາະຈະເປັນເຫດໃຫ້ອີກຝ່າຍ ນອກໃຈ(1 ກຣທ 7:3-5).
ຄົນໂສດສາມາດຮັບໃຊ້ພຣະເຈົ້າໄດ້ດີ ເພາະບໍ່ມີພາລະ ແລະ ຂໍ້ຈໍາກັດໃນການຮັບໃຊ້ ແລະ ບໍ່ໄດ້ກັງວົນກັບພາລະຄອບຄົວຫລາຍ (1 ກຣທ 7:6-8, 32-34).
ຄົນໂສດທີ່ຍັງມີຄວາມປາຖະໜາຢູ່ ຄວນຫາທາງແຕ່ງງານໃນທາງທີ່ຖືກຕ້ອງ ເພື່ອຫລີກລ້ຽງການລໍ້ລວງນີ້ (1 ກຣທ 7:9).



EGW (The Desire of Ages, p. 806)
“"ໃນການເຮັດວຽກເພື່ອຊ່ວຍເຫຼືອຜູ້ທີ່ຫຼົງຜິດ, ຈົ່ງໃຫ້ທຸກສາຍຕາຈ້ອງມອງໄປທີ່ພຣະຄຣິດ. […] ຈົ່ງເວົ້າກັບຜູ້ທີ່ຫຼົງຜິດເຖິງຄວາມເມດຕາປານີ ແລະ ການອະໄພໂທດຂອງພຣະຜູ້ຊ່ວຍໃຫ້ພົ້ນ. ຈົ່ງໜູນໃຈຜູ້ກະທຳບາບໃຫ້ກັບໃຈ, ແລະ ເຊື່ອໃນພຣະອົງຜູ້ທີ່ສາມາດປະທານການອະໄພ. […]
ຈົ່ງໃຫ້ຄຣິສຕະຈັກຮັບເອົາການກັບໃຈຂອງຜູ້ກະທຳບາບດ້ວຍຈິດໃຈທີ່ຮູ້ພຣະຄຸນ. ຈົ່ງນຳພາຜູ້ທີ່ກັບໃຈນັ້ນອອກມາຈາກຄວາມມືດມົນຂອງຄວາມບໍ່ເຊື່ອ ໄປສູ່ຄວາມສະຫວ່າງຂອງຄວາມເຊື່ອ ແລະ ຄວາມຊອບທຳ. ຈົ່ງວາງມືທີ່ສັ່ນເຊັນຂອງລາວໄວ້ໃນພຣະຫັດອັນເຕັມໄປດ້ວຍຄວາມຮັກຂອງພຣະເຢຊູ. ການຍົກໂທດບາບເຊັ່ນນັ້ນຍອມໄດ້ຮັບການຢັ້ງຢືນໃນສະຫວັນ."
.

